Negejarige dood, ma kritiek ná skietery(Foto: Twitter) ŉ Negejarige seun is Dinsdagmiddag doodgeskiet en sy ma kritiek gewond toe daar op hul motor in Midrand losgebrand is. Die polisie het met ŉ grootskaalse soektog na twee verdagtes begin in verband met die skietery wat op die R101-pad plaasgevind het. Volgens lt.kol. Mavela Masondo, Gautengse polisiewoordvoerder, het die ma glo kort voor die skietery haar kinders, die seun en ŉ meisie, by die skool opgelaai. Twee mans het op die motor losgebrand waarna hulle in ŉ motor wat daar naby geparkeer was, gespring en weggejaag het. Die voorval het omstreeks 15:00 plaasgevind terwyl die gesin in hul motor by ŉ verkeerslig gewag het, het Shawn Herbst, woordvoerder van Netcare 911, gesê. “Die ma het twee skietwonde aan haar lyf opgedoen en is in ŉ kritieke toestand gevind. Die seun wat op die voorste passasiersitplek gesit het, het ŉ skietwond aan sy bors opgedoen.” Die 13-jarige dogter wat op die agterste sitplek gesit het, is nie tydens die voorval beseer nie. Volgens Herbst is die seun deur omstanders, wat die voorval aanskou het, na ŉ kliniek in ŉ nabygeleë moskee gehaas. Hy is egter met paramedici se aankoms dood verklaar. Die ma is op die toneel behandel voor sy met ŉ helikopter na ŉ hospitaal gevlieg is vir dringende mediese behandeling. Masondo het gesê die motief vir die skietery kan nie in dié stadium bevestig word nie. ŉ Saak van moord en poging tot moord word ondersoek.